
PËR DISA SHTESA E NDRYSHIME NË LIGJIN NR.8671, DATË 26.10.2000, “PËR PUSHTETET DHE AUTORITETET E KOMANDIMIT E TË DREJTIMIT STRATEGJIK TË FORCAVE TË ARMATOSURA TË REPUBLIKËS SË SHQIPËRISË”


Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

K U V E N D I
I REPUBLIKËS SË SHQIPËRISË

V E N D O S I:

Në ligjin nr.8671, datë 26.10.2000 “Për pushtetet dhe autoritetet e komandimit e të drejtimit strategjik të Forcave të Armatosura të Republikës së Shqipërisë” bëhen këto shtesa e ndryshime:

Neni 1

Në fund të nenit 2 shtohet një paragraf me këtë përmbajtje:
““Komandë mbështetëse” nënkupton komandën e mbështetjes logjistike dhe komandën e doktrinës dhe të stërvitjes.” .
Neni 2

Në nenin 4 bëhen këto ndryshime:
1. Në pikën 1, pas fjalëve “politikës së mbrojtjes”  shtohen  fjalët “strategjisë ushtarake”.
2. Në pikën 5, pas fjalës “vendos”  shtohen fjalët “me ligj”.

Neni 3

Në nenin 7 bëhen këto shtesa dhe ndryshime:
1. Në pikën 3 hiqen fjalët “shpërndarjen e”  dhe në vend të tyre shtohen fjalët “planin e vendosjes dhe përhapjes së”.
2. Në fund të pikës 7 shtohen fjalët “me propozimin e Ministrit të Mbrojtjes”.
3. Në pikën 8, pas fjalës “emëron”  shtohet fjala “gradon”.


Neni 4

Në nenin 13 pika 5 emërtimi “Ministri i Pushtetit Lokal”  zëvendësohet me emërtimin “Ministri i Pushtetit Vendor dhe i Decentralizimit” .

Neni 5

Në nenin 14 bëhen këto ndryshime:
1. Në pikën 1 fjalët “si dhe zbatimin e tyre në kohë paqeje”  zëvendësohen me fjalët “si dhe projektligje të tjera, të nevojshme për funksionimin efektiv të Forcave të Armatosura” .
2. Në pikën 6 fjalët “me pagesë”  zëvendësohen me fjalët “profesionistë dhe rekrutëve”  dhe pas fjalëve “Forcat e Armatosura”  shtohen fjalët “me propozimin e Ministrit të Mbrojtjes” .
3. Në fund të pikës 16 shtohen fjalët “bazuar në propozimin e Ministrit të Mbrojtjes.” 

Neni 6

Në nenin 16 bëhen këto shtesa dhe ndryshime:
1. Pika 5 shfuqizohet.
2. Në fund të pikës 6 shtohen fjalët “me propozimin e Ministrit të Mbrojtjes”.
3.  Pika 9 ndryshohet si më poshtë:
“ 9. Bashkërendon punën ndërmjet Ministrisë së Mbrojtjes dhe ministrive të tjera për kontrollin e hapësirës ajrore dhe detare të Republikës së Shqipërisë.” 
4. Në pikën 10, fjalët “Ministrisë së Pushtetit Lokal”  zëvendësohen me fjalët “Ministrisë së Pushtetit Vendor dhe të Decentralizimit” .

Neni 7

Në nenin 17 bëhen këto shtesa e ndryshime:
Pas fjalëve “politikës së mbrojtjes”  shtohen fjalët “strategjisë ushtarake.” 

Neni 8

Në nenin 19 bëhen këto ndryshime:
1. Pika 1 ndryshohet si më poshtë:
“1. I paraqet Këshillit të Ministrave projektin e dokumentit të politikës së mbrojtjes dhe të strategjisë ushtarake të Republikës së Shqipërisë dhe projektet që kanë të bëjnë me funksionimin efektiv të Forcave të Armatosura.”
2. Pas pikës 7 shtohet pika 7/1 me këtë përmbajtje:
“7/1. Emëron dhe shkarkon, me propozimin e Shefit të Shtabit të Përgjithshëm, drejtorët e drejtorive ushtarake në Ministrinë e Mbrojtjes dhe në Shtabin e Përgjithshëm, me përjashtim të atyre që mbajnë gradëne e gjeneralit”.
3. Pika 9 ndryshohet si më poshtë:
“9. I propozon Presidentit dhënien e gradave madhore ushtarakëve, sipas ligjit nr.9171, datë 22.1.2004 “Për gradat dhe karrierën në Forcat e Armatosura të Republikës së Shqipërisë”.
4. Pas pikës 20 shtohen pikat 21 dhe 22 me këtë përmbajtje:
“21. Propozon dhe zhvillon politika për integrimin e Forcave të Armatosura në strukturat euroatlantike.
22. I delegon autoritet, me akt të shkruar, Shefit të Shtabit të Përgjithshëm, komandave vartëse dhe komandave mbështetëse në fushën e menaxhimit të personelit.” .

Neni 9

Në nenin 20, pas fjalëve “Zëvendësministri i Mbrojtjes”  shtohen fjalët “Sekretari i Përgjithshëm”  dhe pas fjalëve “Komandanti i mbështetjes logjistike”  shtohen fjalët “Drejtori i Politikave të Mbrojtjes dhe Integrimit” .

Neni 10

Në nenin 24 bëhen këto ndryshime:
1. Në paragrafin e parë, nënparagrafi i dytë formulohet si më poshtë:
“- planifikimin, programimin dhe buxhetimin e mbrojtjes; vlerësimin strategjik të kërcënimeve a të rreziqeve dhe marrjen e masave për përballimin e tyre;”.
2. Në nënparagrafin e tretë, pas fjalës “drejtimin”  shtohen fjalët “e komandimin”.
Në fund të nenit shtohet një nënparagraf me këtë përmbajtje:
 “- zhvillimin e komisioneve të unifikuara të gradës e karrierës për përzgjedhjen, nxjerrjen në lirim, rezervë, shkarkimin nga detyra të oficerëve dhe nënoficerëve të Forcave të Armatosura të Republikës së Shqipërisë, sipas ligjit”.

Neni 11

Neni 26 ndryshohet si më poshtë:

“Neni 26

Në kohë lufte, Shtabi i Përgjithshëm vepron si shtab për Presidentin dhe Komandantin e Forcave të Armatosura.” .

Neni 12

Neni 27 ndryshohet si më poshtë:

“Neni 27

Shefi i Shtabit të Përgjithshëm është përgjegjës përpara Presidentit të Republikës, Kryeministrit dhe Ministrit të Mbrojtjes për komandimin e Forcave të Armatosura. Ai drejton përgatitjen dhe gatishmërinë luftarake të Forcave të Armatosura, siguron plotësimin me personel, si dhe merr drejtimin dhe organizimin e veprimeve ushtarake dhe joushtarake.” .

Neni 13

Në fund të nenit 28 shtohen paragrafët me këtë përmbajtje:
“Shefi i Shtabit të Përgjithshëm nxjerr urdhra dhe udhëzime brenda përgjegjësive dhe detyrave që ka;
Shefi i Shtabit të Përgjithshëm, në raste të veçanta delegon, me shkrim, autoritet Zëvendësshefit të Shtabit të Përgjithshëm.” .

Neni 14
 
Në nenin 31 bëhen këto ndryshime:
1. Në nënparagrafin e pestë të paragrafit të parë hiqet fjala “afatgjatë”.
2. Në fund të nenit shtohet një paragraf me këtë përmbajtje:
"Shefi i Shtabit të Përgjithshëm ka edhe këto detyra dhe përgjegjësi:
-  kontrollon zbatimin e shpërndarjes së fondeve buxhetore për nevojat e Forcave të Armatosura;
- mbikëqyr gatishmërinë luftarake dhe merr masa për përmirësimin e saj; 
- organizon dhe mbikëqyr marrjen e masave për gatishmërinë e Forcave të Armatosura dhe, nëse është e nevojshme, merr masa për rritjen e gatishmërisë;
- bën mobilizimin e Forcave të Armatosura kur kjo gjë urdhërohet nga autoriteti përkatës;	- kryen mbështetjen logjistike për Forcat e Armatosura;
- menaxhon personelin e Forcave të Armatosura, në përputhje me politikat e personelit të Ministrisë së Mbrojtjes;
- planifikon zhvillimin profesional të oficerëve dhe nënoficerëve të Forcave të Armatosura;
- planifikon, organizon dhe drejton veprimtaritë përgatitore për Forcat e Armatosura;
- organizon dhe realizon kryerjen e komunikimit (ndërlidhjen) për komandimin dhe kontrollin e Forcave të Armatosura;
- organizon përmbushjen e vrojtimit, të kontrollit dhe sigurisë së paprekshmërisë së hapësirës ajrore, tokësore dhe detare të Republikës së Shqipërisë;
- organizon përmbushjen e veprimtarisë së zbulimit;
- organizon kryerjen e veprimtarisë për mbrojtjen e forcës në Forcat e Armatosura;
- organizon punën për parandalimin, zbulimin dhe dokumentimin e veprimtarive kriminale në Forcat e Armatosura;
- realizon bashkëpunimin me forcat e armatosura të vendeve të tjera, në përputhje me planin e Ministrisë së Mbrojtjes;
- emëron dhe shkarkon oficerët sipas delegimit, me akt të veçantë, nga Ministri i Mbrojtjes.
- i propozon Ministrit të Mbrojtjes modelin e uniformës ushtarake, sipas llojit të forcës dhe të shërbimit, të gradave dhe të shenjave që vendosen në uniformë.
Përveç përgjegjësive të përcaktuara në këtë ligj, Shefi i Shtabit të Përgjithshëm ushtron edhe përgjegjësi të tjera, të përcaktuara me akte ligjore e nënligjore të veçanta, si dhe ato  të deleguara.”. 

Neni 15

Neni 33 shfuqizohet.

Neni 16

Në titullin e kreut VIII shtohen fjalët “DHE KOMANDANTI I KOMANDËS MBËSHTETËSE” .

Neni 17

Në fund të nenit 34 shtohet fjalia me këtë përmbajtje:
“Komandimi dhe drejtimi i efektivave të komandës së mbështetjes logjistike dhe të komandës së doktrinave dhe të stërvitjes realizohen nga komandanti i komandës përkatëse.” .

Neni 18

Pika 1 e nenit 35 ndryshohet si më poshtë:
“1. Komandanti i forcës dhe komandanti i komandës mbështetëse përgjigjen për gjendjen, menaxhimin e personelit, përgatitjen, mobilizimin, gatishmërinë luftarake, drejtimin operacional për zhvillimin e doktrinës, të parimeve, të operacioneve, të planifikimit, të programimit dhe të pajisjes e të modernizimit të forcës ose të komandës mbështetëse.” .

Neni 19

Neni 36 ndryshohet si më poshtë:


“Neni 36

Komandanti i forcës dhe komandanti i komandës mbështetëse janë këshilltarët më të lartë kryesorë ushtarakë të Ministrit të Mbrojtjes dhe të Shefit të Shtabit të Përgjithshëm për forcën (komandën) që drejton. Komandanti i forcës dhe komandanti i komandës mbështetëse raportojnë edhe drejtpërdrejt te Ministri i Mbrojtjes.” .

Neni 20

Neni 37 ndryshohet si më poshtë:

“Neni 37

Komandanti i forcës dhe komandanti i komandës mbështetëse kanë këto detyra dhe përgjegjësi:
- paraqesin te Shefi i Shtabit të Përgjithshëm doktrinën e forcës a të komandës që drejtojnë;
- miratojnë manualet e luftimit dhe të teknikës për forcën a komandën që drejtojnë;
- paraqesin planet afatgjata dhe programet vjetore për forcën a komandën që drejtojnë;
- paraqesin planin e veprimeve të forcave nën komandë për kohë paqeje, gjendje të jashtëzakonshme dhe për gjendje lufte;
- paraqesin projektbuxhetin vjetor të forcës a komandës;
- propozojnë dekorimin dhe gradimin jashtë radhe të personelit vartës;
- emërojnë e shkarkojnë oficerët kur i delegohet, me akt të veçantë të Ministrit të Mbrojtjes;
- paraqesin te Shefi i Shtabit të Përgjithshëm planet afatgjata dhe programet e buxhetit vjetor për komandën që drejtojnë;
- i paraqesin Shefit të Shtabit të Përgjithshëm projektet për strukturën e forcës a të komandës që drejtojnë dhe propozojnë ndryshimet e mundshme;
- paraqesin projektprogramet e përgatitjes dhe ato për kualifikimin e personelit, brenda dhe jashtë vendit;
- përmbushin përgjegjësitë për dhënien e dekoratave dhe të medaljeve; 
- sigurojnë që sistemi i vlerësimit të oficerëve dhe nënoficerëve të zbatohet me përpikmëri në komandë, në përputhje me ligjin dhe politikat e Ministrisë së Mbrojtjes dhe të Shtabit të Përgjithshëm;
- emërojnë, gradojnë dhe shkarkojnë ushtarët profesionistë dhe nënoficerët, sipas ligjit.
 Përveç përgjegjësive të përcaktuara në këtë ligj, komandanti i forcës dhe komandanti i komandës mbështetëse ushtrojnë edhe përgjegjësi të tjera, të përcaktuara me akte ligjore dhe nënligjore të veçanta ose të deleguara.”.

Neni 21

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4173, datë 15.3.2004 të Presidentit të Republikës së Shqipërisë, Alfred Moisiu

